Valtiokonttori

Valtiokonttori () on suomalainen keskusvirasto, joka toimii Suomen valtiovarainministeriön alaisuudessa. Valtiokonttori vastaa valtion sisäisestä palveluntuotannosta ja -kehityksestä. Valtion sisäiseen palveluntuotantoon kuuluu mm: valtion rahoitustoiminta, keskuskirjanpito, laskentatoimen ja maksuliikenteen ohjaus sekä valtion talous- ja henkilöstötiedon raportointi, valtion sisäinen vahinkovakuutustoiminta ja valtionperinnöt.

Valtiokonttorin tehtävänä on myös valtion organisaatioiden tukeminen työelämän murroksessa, tiedolla johtamisen edistäminen ja kuntien taloustietopalvelun kehittäminen.

Valtiokonttorin palveluksessa on noin 300 henkilöä. Valtiokonttorin toimitilat sijaitsevat Helsingin Hakaniemessä osoitteessa Sörnäisten Rantatie 13.

Valtiokonttorin pääjohtajana on toiminut vuodesta 2008 Timo Laitinen.

Organisaatio
Valtiokonttoria johtaa pääjohtaja tukenaan johtoryhmä. Valtiokonttorin organisaatio muodostuu toimialoista. Substanssitoimialoja ovat Kansalaispalvelut, Rahoitus, Talous, tieto ja työelämä ja Valtionavustuspalvelut. Niiden toimintaa tukevat Hallinto ja kehittäminen- ja Tietohallinto -toimialat. Lisäksi Valtiokonttorin organisaatioon kuuluu suoraan pääjohtajan alaisuudessa toimiva Sisäinen tarkastus.
 Kansalaispalvelut-toimiala hoitaa sotainvalidien ja -veteraanien ja heidän omaistensa korvaukset ja etuudet sekä sotilastapaturma-asiat. Toimiala palvelee kansalaisia erilaisissa vahingonkorvausasioissa ja tuottaa valtion virastoille ja laitoksille lakisääteiset tapaturma- ja vahinkovakuuspalvelut. Toimiala myös valvoo valtion oikeutta perillisittä kuolleiden kuolinpesiin ja hoitaa valtion maksuvapautusasioita.
 Rahoitus-toimiala vastaa valtion lainanotosta sekä velan- ja kassanhallinnasta. Se hallinnoi valtion varoista myönnettyjä lainoja, korkotukia ja valtiontakauksia.
 T3 – Talous, tieto ja työelämä -toimiala vastaa valtion konsernilaskennasta ja ohjaa sekä kehittää valtion taloushallintoa, maksuliikettä ja hankintatointa. Toimiala tukee valtion organisoita muutostilanteissa, edistää tiedolla johtamista ja kehittää kuntien sekä kuntayhtymien taloustietopalvelua. Toimiala tarjoaa lisäksi lakisääteisiä analysointi- ja raportointipalveluita valtioneuvostolle.
Valtionavustuspalvelut-toimiala vastaa valtionavustushakujen julkaisu- ja asiointipalvelusta, valtionavustusten tietovarannosta sekä käsittely- ja hallintapalvelusta valtionavustusviranomaisille. Valtiokonttori vastaa verkkopalveluiden kehittämisestä sekä tarjoaa tukea kaikille palvelun käyttäjille.

Historia
Valtiokonttori perustettiin keisarillisella julistuksella valtion rahavarainhoitoa varten. Ennen Valtiokonttorin perustamista vastaavat tehtävät olivat kuuluneet Suomen Pankille. Keisari Aleksanteri II hyväksyi Valtiokonttorin perustamisen 30. kesäkuuta 1875. Suomen Valtiokonttorin toiminta alkoi 1. tammikuuta 1876.

Valtiokonttorin haltuun uskottiin valtion varat, joista sen tuli suorittaa valtion menot ja sijoittaa ylijäävä osa tuottavasti. Vuosina 1901–1932 sekä vuodesta 1965 alkaen se vastasi myös valtion kassaliikkeen valvonnasta, kirjanpidosta ja tilinpäätöksistä, jotka muina aikoina kuuluivat revisioviranomaisille.

Myöhemmin toimialaan lisättiin valtion arvopapereista huolehtiminen, valtionvelan hoitaminen sekä lainojen ottaminen ja antaminen. Vuodesta 1959 myös eläkkeiden ja hautausavun maksaminen valtion varoista siirrettiin Valtiokonttorille.

Valtiokonttorin johtajat
Valtiokonttorin ylitirehtöörit ja pääjohtajat:

Ylitirehtöörit
Otto Reinhold Frenckell 1875–1879 
Sixtus Viktor Calamnius 1879–1891 
Wilhelm Gabriel Geitlin 1891–1903
Juho Kusti Paasikivi 1903–1914 
Jonathan Wartiovaara 1915–1937
 Sigfrid Reguel Lundqvist (vt.) 1937–1940

Pääjohtajat
 Juhana Minni (vt. 1948) 1940–1947
Ralf Törngren 1948–1961 
 Esa Kaitila 1962–1972
 Grels Teir 1973–1983
 Jaakko Vihmola 1983–1992
 Jukka Wuolijoki 1992–2008
 Timo Laitinen 2008–virassa

Lähteet

Aiheesta muualla
Valtiokonttorin verkkosivut

Suomen valtion virastot
Valtiovarainministeriö